স্পেনের বিরুদ্ধে হারের পর কী জানালেন মেসি?

ওয়েব ডেস্ক: ২০২৬ ফিফা বিশ্বকাপের ফাইনালে (FIFA World Cup Final) স্পেনের (Spain) কাছে ১-০ ব্যবধানে হারের পর মুখ খুললেন লিওনেল মেসি (Lionel Messi)। টানা দ্বিতীয়বার বিশ্বকাপ জয়ের স্বপ্ন ভেঙে যাওয়ার হতাশা প্রকাশ করলেও আন্তর্জাতিক ফুটবল থেকে অবসর নিয়ে কোনও মন্তব্য করেননি আর্জেন্টিনা অধিনায়ক।

ম্যাচ শেষে মেসি (Lionel Messi) বলেন, দলের প্রত্যেক ফুটবলার শেষ পর্যন্ত লড়াই করেছে। তবে স্পেন সেদিন আরও সংগঠিত ও কার্যকর ফুটবল খেলেছে বলেই তারা শিরোপা জিতেছে। পরাজয় মেনে নিয়েও তিনি বলেন, একটি ম্যাচের ফলাফল আর্জেন্টিনার গত কয়েক বছরের সাফল্যকে মুছে দিতে পারে না। সতীর্থদের পাশাপাশি দেশের সমর্থকদের প্রতিও কৃতজ্ঞতা জানান আটবারের ব্যালন ডি’অরজয়ী এই ফুটবলার।

আরও খবর : বিশ্বকাপ হারেই ভেঙে পড়লেন স্কালোনি, ডিসেম্বরের পর দায়িত্ব ছাড়ার ইঙ্গিত

মেসির ভবিষ্যৎ নিয়ে জল্পনার মধ্যেই আবেগঘন বার্তা দিয়েছে আর্জেন্টিনা ফুটবল অ্যাসোসিয়েশন। সামাজিক মাধ্যমে প্রকাশিত এক পোস্টে রানার্স-আপের পদক গলায় ঝুলিয়ে দাঁড়িয়ে থাকা মেসির (Lionel Messi) একটি ছবি শেয়ার করে তাঁকে দেশের ফুটবল ইতিহাসের অন্যতম শ্রেষ্ঠ অধিনায়ক হিসেবে সম্মান জানানো হয়। পোস্টে বলা হয়, “অধিনায়ক, তোমার কান্না আমাদেরও কাঁদায়। তুমি আমাদের জীবনের সবচেয়ে বড় আনন্দ এনে দিয়েছ। দেশের জন্য তোমার নিষ্ঠা, জাদু এবং শেষ মুহূর্ত পর্যন্ত লড়াইয়ের জন্য তোমাকে স্যালুট। সব কিছুর জন্য ধন্যবাদ, লিও।”

যদিও আর্জেন্টিনা কোচ লিওনেল স্কালোনি স্পষ্ট করে জানিয়েছেন, মেসির (Lionel Messi) ভবিষ্যৎ নিয়ে কোনও চাপ নেই। তাঁর কথায়, ৩৯ বছর বয়সেও মেসি যে মানের ফুটবল খেলছেন, তা অসাধারণ। তিনি যতদিন ইচ্ছা জাতীয় দলের হয়ে খেলতে পারবেন এবং সেই সিদ্ধান্ত সম্পূর্ণ তাঁর ব্যক্তিগত। এখন মেসি আনুষ্ঠানিকভাবে কী ঘোষণা করেন, সেদিকেই নজর ফুটবল বিশ্বের।